Man kritiek ná Centurion-huisbrandFoto: ER24 ŉ 57-jarige man is in ŉ kritieke toestand nadat hy ernstige brandwonde opgedoen het in ŉ huisbrand. Russel Meiring, woordvoerder van ER24, het gesê die brand by die huis in ŉ landgoed in Kosmosdal in die suide van Centurion het glo ontstaan nadat ŉ gasverwarmer ontplof het. Volgens Meiring was die huis reeds in ligte laaie toe paramedici van ER24, brandbestryders en beamptes van Orange Fox Security op die toneel aangekom het. “Die man het ernstige brandwonde aan sy gesig en bors opgedoen. Hy is op die toneel behandel voor hy na ŉ private hospitaal geneem is vir verdere mediese sorg.” Meiring het gesê die man se vrou en twee kinders is nie in die brand beseer nie. Die voorval word ondersoek.